billakkerer
Store norske leksikon,Samfunn,Utdanning og forskning,Grunnopplæring,Yrkesfaglig utdanning,Teknologi- og industrifag
Billakkerer er en faglært yrkesutøver som foretar overflatearbeid på biler, motorsykler, lastebiler og busser med sikte på beskyttelse og bra utseende.
Arbeidssted Billakkerere jobber som regel fulltid ved karosseri- eller bilskadeverksteder som reparerer skader på biler, varebiler, lastebiler eller busser. På arbeidsplassen er ofte verksmester leder for verkstedet. Billakkerere jobber ofte sammen med bilskadereparatører, som reparerer kollisjonsskader som senere må lakkeres. Arbeidsoppgaver Billakkereren utfører forarbeid som sparkling og sliping på karosseri eller løse deler før de senere grunnes og lakkeres. Vanlige arbeidsoppgaver er reparasjon av mindre skader, som riper og steinsprut i lakken, samt lakkpleie, som for eksempel polering. Billakkereren trenger kunnskap om kjøretøyets oppbygning, materialer som skal lakkeres og bruk av ulike verktøy for å finne og blande riktig lakk og andre kjemikalier, for at resultatet skal bli bra. Utdanning Opplæringen i faget skjer normalt ved to år i videregående skole og to år som lærling i bedrift.  Første året: vg1 Teknologi- og industrifag. Andre året: vg2 Bilskade, lakk og karosseri. Deretter jobber man som lærling i to år i en bedrift.  Opplæringen på arbeidsplassen avsluttes med en fagprøve. Som praksiskandidat kan man etter fem års praksis i faget avlegge en privatisteksamen for så å melde seg opp til fagprøve. Organisering Billakkerere er vanligvis organisert i Fellesforbundet. For å bli medlem må man ha bestått fagutdanning som billakkerer eller være lærling i faget. Les mer i Store norske leksikon fagopplæring lakk bilskadereparatør Videregående opplæring i Norge Eksterne lenker Utdanning.no: billakkerer